**Secunda**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Secunda

Cădea-vor stele din cer

când sfârșitul fi-va aproape

și miliarde de ani de mister,

vor urma în praf să se-ngroape!

Și fi-va pământu-n pârjol,

împreună cu alte planete,

și-n urmă va rămâne un gol,

nici măcar purtător de schelete!

Se va stinge arzătorul poem

precum noaptea dă-n dimineață

împlinindu-se cumplitul blestem,

să se sfârșească orice formă de viață!

Și nimeni nu va fi să arate

unde și cum să se-ascundă

cei ce se vor teme de moarte,

că toate astea vor dura o secundă!